KLASA: UP-I-034-09/24-01/2

URBROJ: 711-02-01/03-2024-06

Zagreb, 14. lipnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Ines Pavlačić kao zamjenice predsjednice Povjerenstva, Nike Nodilo Lakoš, Igora Lukača i Ane Poljak kao članova Povjerenstva, na temelju članka 21. stavka 5. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Tonija Juranića, općinskog načelnika Općine Baška, povodom mišljenja Povjerenstva** **KLASA: 034-05/24-01/44, URBROJ: 711-02-01/03-2024-02 od 15. ožujka 2024.**, na 53. sjednici održanoj 14. lipnja 2024., donosi sljedeću

**ODLUKU**

**Utvrđuje se da su obveznik** **Toni Juranić, općinski načelnik Općine Baška, i Općina Baška postupili sukladno uputama sadržanim u mišljenju Povjerenstva KLASA: 034-05/24-01/44, URBROJ: 711-02-01/03-2024-02 od 15. ožujka 2024. te da su upute provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.**

Obrazloženje

Povjerenstvo za odlučivanje o sukobu interesa (dalje: Povjerenstvo) je 6. ožujka 2024. zaprimilo zahtjev za davanjem mišljenja koji je podnio obveznik Toni Juranić, općinski načelnik Općine Baška.

U podnesenom zahtjevu obveznik navodi da je sukladno članku 39. stavku 1. Zakona o pomorskom dobru i morskim lukama (,,Narodne novine“, broj 83/23.), izvršno tijelo jedinice lokalne samouprave nadležno za objavu javnog natječaja za dodjelu dozvola na pomorskom dobru. Budući da se ove godine po prvi puta provodi postupak dodjele dozvola na pomorskom dobru umjesto dosadašnjeg modela dodjele koncesijskih odobrenja, te s obzirom na pretpostavku da će dosadašnji korisnici koncesijskih odobrenja biti sudionici navedenog natječaja, od kojih je jedan i član njegove obitelji (brat), namjerava se izuzeti iz objave natječaja te prenijeti ovlaštenje na službenicu Općine Baška, tj. voditeljicu Odsjeka za komunalni sustav, prostorno uređenje, graditeljstvo i zaštitu okoliša. Na navedeni način planira postupiti kako bi iz razloga zaštite javnog interesa i povjerenja građana od sebe otklonio postupanje i u onim situacijama kada bi mogao nastati vanjski dojam pristranosti prilikom korištenja njegovih ovlasti. S obzirom na naprijed navedeno, a uzimajući u obzir da je Ministarstvo pravosuđa i uprave u dopisu KLASA: 024-03/22-01/193, URBROJ: 514-07-02-01/02-22-02 od 6. prosinca 2022. godine iznijelo mišljenje da je u svrhu izbjegavanja moguće situacije sukoba interesa u jedinicama u kojima općinski načelnici i gradonačelnici nemaju zamjenika koji je izabrana zajedno s njima i na kojeg bi se mogle prenijeti pojedine ovlasti, predmetnu situaciju moguće premostiti na način da općinski načelnik, odnosno gradonačelnik, prenese pojedinu ovlast na pročelnika ili drugog službenika te jedinice, traži Povjerenstvo mišljenje o namjeri prenošenja ovlasti za raspisivanje javnog natječaja u prethodno opisanoj situaciji.

Nadalje navodi da bez obzira na sadržaj mišljenja, u slučaju zaprimanja ponude od strane člana njegove obitelji postupit će u skladu s obvezama propisanim Zakonom o sprečavanju sukoba interesa. Moli žurno rješavanje ovog zahtjeva radi poduzimanja daljnjih aktivnosti.

Povodom navedenog zahtjeva obveznika, Povjerenstvo je na temelju članka 32. stavka 1. podstavka 3. ZSSI-a na 43. sjednici održanoj 15. ožujka 2024., obvezniku dalo mišljenje kako slijedi.

Povjerenstvo je uputilo obveznika da u situaciji kada bi se obveznik u okviru izvršavanja svojih ovlasti općinskog načelnika Općine Baška našao temeljem spomenutih odredbi Zakona o pomorskom dobru i morskim lukama postupati u izradi Prijedloga plana upravljanja pomorskim dobrom te postupati i odlučivati u postupku javnog natječaja za dodjelu dozvola na pomorskom dobru, kao i u donošenju rješenja o davanju dozvole na pomorskom dobru najpovoljnijem ponuditelju, a u kojim postupcima su ponuditelji osobe povezane s obveznikom, pojavile bi se okolnosti koje se mogu definirati kao potencijalni sukob interesa kada bi njegov privatni interes mogao utjecati na nepristranost u obavljanju javne dužnosti.

Naime, postupanje Općine Baška u izradi Prijedloga plana upravljanja pomorskim dobrom te u pripremi i provedbi javnog natječaja za dodjelu dozvola na pomorskom dobru, kao i u donošenju rješenja o davanju dozvole na pomorskom dobru najpovoljnijem ponuditelju treba biti provedeno u javnom interesa, a obveznik ne može biti objektivan i nepristran jer pored obveze zaštite javnog interesa ujedno želi ostvarenje i vlastitog privatnog interesa odnosno interesa s njim povezane osobe.

Isto tako, Povjerenstvo je istaknulo da ponuditelji ne mogu biti isključeni ili ograničeni od svojeg prava na sudjelovanje u javnom natječaju za dodjelu dozvola na pomorskom dobru, kao i u dobivanju rješenja o davanju dozvole na pomorskom dobru najpovoljnijem ponuditelju zbog toga što su povezane osobe s obveznikom već na navedeno imaju pravo pod jednakim uvjetima kao i drugi gospodarski subjekti.

Slijedom svega navedenog, Povjerenstvo je dalo uputu da je obveznik uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog te je stoga dužan, sukladno članku 9. ZSSI-a, izuzeti se od poduzimanja bilo koje radnje i odlučivanja u izradi Prijedloga plana upravljanja pomorskim dobrom te u pripremi i provedbi javnog natječaja za dodjelu dozvola na pomorskom dobru, kao i u donošenju rješenja o davanju dozvole na pomorskom dobru najpovoljnijem ponuditelju, te je obveznik za obavljanje navedenih radnji dužan ovlastiti drugu osobu.

Također, svim osobama koje će sudjelovati u izradi Prijedloga plana upravljanja pomorskim dobrom te u pripremi i provedbi javnog natječaja za dodjelu dozvola na pomorskom dobru kao i u donošenju rješenja o davanju dozvole na pomorskom dobru najpovoljnijem ponuditelju, Povjerenstvo napominje, obveznik je dužan deklarirati okolnost da se s njim povezana osoba namjerava za svoj račun sudjelovati u javnom natječaju za dodjelu dozvola na pomorskom dobru, kao i u dobivanju rješenja o davanju dozvole na pomorskom dobru najpovoljnijem ponuditelju te je o istom dužan obavijestiti i članove Općinskog vijeća Općine Baška te javnost putem službene internetske stranice Općine Baška. Na taj način skreće se pozornost osobama koje poduzimaju radnje i odlučuju u navedenim postupcima, ali i zainteresiranoj javnosti, na potrebu kontrole u predmetnim postupcima.

S tim u vezi, Ministarstvo pravosuđa i uprave je u dopisu KLASA:024-03/22-01/193 URBROJ: 514-07-02-01/02-22-02 od 06. prosinca 2022. iznijelo mišljenje da je u svrhu izbjegavanja moguće situacije sukoba interesa u jedinicama u kojima općinski načelnici i gradonačelnici nemaju zamjenika koji je izabran zajedno s njima i na kojeg bi se mogle prenijeti pojedine ovlasti, predmetnu situaciju moguće premostiti na način da općinski načelnik, odnosno gradonačelnik prenese pojedinu ovlast na pročelnika ili drugog službenika jedinice u kojoj općinski načelnik, odnosno gradonačelnik nema zamjenika izabranog iz reda nacionalnih manjina. Prema mišljenju navedenog Ministarstva u tim jedinicama, općinski načelnik, odnosno gradonačelnik može prenijeti svoju ovlast u točno određenom slučaju za točno određenu radnju (donošenje točno određene odluke, potpisivanje točno određenog ugovora i sl.), pri čemu je potrebna suglasnost osobe koja se ovlašćuje za prihvaćanje izvršavanja predmetne ovlasti.

U ovom slučaju nema prepreke u smislu odredbi ZSSI-a da se prethodno navedena pojedina ovlast prenese na voditeljicu Odsjeka za komunalni sustav, prostorno uređenje, graditeljstvo i zaštitu okoliša.

Zaključno, obveznik Toni Juranić, odnosno Općina Baška, dužni su prije donošenja rješenja o davanju dozvole na pomorskom dobru, sukladno citiranom članku 21. stavku 4. ZSSI-a, dostaviti Povjerenstvu cjelokupnu dokumentaciju iz koje je vidljivo kako su provedene naprijed date upute Povjerenstva. Povjerenstvo će potom posebnom Odlukom utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Prema citiranom mišljenju Općina Baška može stupiti u poslovni odnos s poslovnim subjektom u vlasništvu brata obveznika Tonija Juranića, ako obveznik i Općina Baška postupe u skladu s uputama Povjerenstva iz navedenog mišljenja.

Člankom 3. stavkom 1. podstavkom 34. ZSSI-a, propisano je da su gradonačelnici i njihovi zamjenici obveznici u smislu navedenog Zakona, stoga je i Toni Juranić povodom obnašanja dužnosti općinskog načelnika Općine Baška dužan postupati u skladu s odredbama ZSSI-a.

Člankom 21. stavkom 1. ZSSI-a propisano je da u slučaju kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 0,5% ili više udjela u vlasništvu, obveznk je dužan o tome pravodobno obavijestiti Povjerenstvo.

Sukladno stavku 2. citiranog članka, Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s istim Zakonom.

Člankom 21. stavkom 4. ZSSI-a propisano je da obveznik, odnosno tijelo u kojem obveznik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Člankom 21. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 21. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Sukladno navedenoj odredbi, bračni drug i sin obveznice su članovi obitelji obveznice u smislu odredbi ZSSI-a.

Dana 10. svibnja 2024. obveznik Toni Juranić, odnosno Općina Baška, dopisom je dostavio dokumentaciju kojom se dokazuje kako su provedene upute Povjerenstva dane u mišljenju od 15. ožujka 2024. godine.

Uvidom u dostavljenu dokumentaciju Povjerenstvo je utvrdilo sljedeće relevantne činjenice.

Uvidom u Odluku o ovlaštenju KLASA: 110-03/24-01/3, URBROJ: 2170-15-02/1-24-2 od 8. ožujka 2024. utvrđeno je da se općinski načelnik izuzima od donošenja odluke o raspisivanju javnog natječaja kao i objave javnog natječaja za dodjelu dozvola na pomorskom dobru u cilju zaštite javnog interesa i povjerenja građana temeljem odredbi Zakona o spječavanju sukoba interesa, dok za donošenje odluke o raspisivanju javnog natječaja te objavu javnog natječaja za dodjelu dozvola na pomorskom dobru ovlašćuje voditeljicu Odsjeka za komunalni sustav, prostorno uređenje, graditeljstvo i zaštitu okoliša, ………………...

Uvidom u Suglasnost KLASA: 110-03/24-01/3, URBROJ: 2170-15-03-03/1-24-3 od 8. ožujka 2024. utvrđeno je da voditeljica Odsjeka za komunalni sustav, prostorno uređenje, graditeljstvo i zaštitu okoliša, Darija ………………, daje svoj pristanak za raspisivanje i objavu javnog natječaja za dodjelu dozvola na pomorskom dobru na temelju Odluke o izuzimanju od objave javnog natječaja (KLASA: 110- 03/24-01/3, URBROJ: 2170-15-02/1-24-2 od 8. ožujka 2024.).

Na temelju članka 71. stavka 1. Zakona o pomorskom dobru i morskim lukama („Narodne novine", broj 83/23.), Plana upravljanja pomorskim dobrom na području Općine Baška za razdoblje 2024.- 2028. godine („Službene novine Primorsko-goranske županije" broj 8/24., dalje u tekstu: Plan upravljanja) i Odluke o ovlaštenju (KLASA: 110-03/24-01 3. URBROJ: 2170-15-02/1-24-2 od 8. ožujka 2024.), voditeljica Odsjeka za komunalni sustav, prostorno uređenje, graditeljstvo i zaštitu okoliša je u Službenim novinama Općine Baška 13. ožujka 2024. objavila Javni natječaj za dodjelu dozvola na pomorskom dobru.

Odlukom o raspisivanju javnog natječaja za davanje dozvola na pomorskom dobru KLASA: 342-01 24-01 3, URBROJ: 2170-15-03-03 1-24-2 naloženo je raspisati/objaviti natječaj za davanje dozvola na pomorskom dobru u skladu sa Zakonom o pomorskom dobru i morskim lukama („Narodne novine” broj 83/23.), Uredbom o vrstama djelatnosti i visini minimalne naknade za dodjelu dozvola na pomorskom dobru („Narodne novine" broj 16/24.) te Planom upravljanja pomorskim dobrom na području Općine Baška za razdoblje 2024.-2028. godine (..Službene novine Primorsko-goranske županije" broj 8/24. dalje u tekstu: Plan upravljanja).

Istom Odlukom je difinirano da su rokovi za davanje dozvola utvrđeni u Planu upravljanja, dok je za pripremu i provedbu natječaja imenovano Povjerenstvo u sastavu predsjednika i dva člana.

Uvidom u Odluku o ovlaštenju KLASA: 110-03/24-01/3, URBROJ: 2170-15-02/1-24-5 od 21. ožujka 2024. utvrđeno je da se općinski načelnik Općine Baška izuzima od poduzimanja bilo koje radnje i odlučivanja u postupku donošenja rješenja o davanju dozvole na pomorskom dobru za lokacije za koje se natječe Obrt za usluge, ugostiteljstvo i trgovinu ,,Galeb“, vlasnika …………….. (OIB: …………….) i Obrt za ugostiteljstvo i trgovinu ,,Garofulin“, vlasnice ………………, OIB: ……………... Istom odlukom se za poduzimanje svih radnji i odlučivanje u postupku donošenja rješenja o davanju dozvole na pomorskom dobru za lokacije iz točke 1. ove Odluke umjesto izvršnog tijela ovlašćuje se pročelnica Jedinstvenog upravnog odjela.

Uvidom u Suglasnost KLASA: 110-03/24-01/3, URBROJ: 2170-15-03/1-24-6 od 21. ožujka 2024. utvrđeno je da pročelnica jedinstvenog upravnog odjela daje pristanak za odlučivanje i poduzimanje drugih radnjih koje su u nadležnosti izvršnog tijela u postupku donošenja rješenja o davanju dozvole na pomorskom dobru za lokacije za koje se natječu Obrt za usluge, ugostiteljstvo i trgovinu ,,Galeb“, vlasnika …………….. (OIB: ……………) i Obrt za ugostiteljstvo i trgovinu ,,Garofulin“, vlasnice …………, OIB: ……………., temeljem Odluke općinskog načelnika (KLASA: 110-03/24-01/3, URBROJ: 2170- 15-02/1-24-5 od 21. ožujka 2024. godine).

Uvidom u Izjavu KLASA: 110-03/24-01/3, URBROJ: 2170-15-02/1-24-7 od 22. veljače 2024. utvrđeno je da je obveznik Toni Juranić obavijestio članove Općinskog vijeća Općine Baška, Jedinstveni upravni odjel Općine Baška i javnost da poslovni subjekti koji su u vlasništvu njegovog brata te njegove supruge sudjeluju u javnom natječaju za dodjelu dozvola na pomorskom dobru s ciljem dobivanja rješenja o davanju dozvole na pomorskom dobru.

Istom Izjavom obavijestio je i da se, s ciljem zaštite javnog interesa i povjerenja građana izuzeo od raspisivanja i objave javnog natječaja te za navedenu radnju ovlastio voditeljicu Odsjeka za komunalni sustav, prostorno uređenje, graditeljstvo i zaštitu okoliša 8. ožujka 2024., kao i da se s istim ciljem, po zaprimanju ponuda od s njim povezanih osoba, tj. dana 21. veljače 2024. izuzeo i od poduzimanja bilo koje radnje i odlučivanja u postupku donošenja rješenja o davanju dozvole na pomorskom dobru za lokacije za se natječu njegov brat i njegova supruga, te je za poduzimanje navedenih radnji ovlastio pročelnicu Jedinstvenog upravnog odjela.

Uvidom u službene internetske stranice Općine Baška https:// <https://www.baska.hr/opcina-baska/nacelnik/> utvrđeno je da je obveznik Izjavu KLASA: 110-03/24-01/3, URBROJ: 2170-15-02/1-24-7 od 22. veljače 2024. objavio na mrežnim stranicama Općine Baška.

Nadalje, uvidom u Zapisnik o pregledu i ocjeni ponuda pristiglih na javni natječaj za dodjelu dozvola na pomorskom dobru na području Općine Baška za djelatnosti i lokacije utvrđene Planom upravljanja- za redni broj dozvole 6, naziv lokacije: Vela plaža -3. segmentod 28. ožujka 2024. KLASA: U P/I-342-01/24-01/44, URBROJ: 2170-15-03-02/2-24-4, utvrđeno je da je 21. ožujka 2024. u 10,29 sati stručno povjerenstvo, uz prisutna tri člana, izvršilo javno otvaranje zaprimljenih ponuda te je utvrdilo da je zaprimljena jedna ponuda: ponude ponuditelja Obrt za usluge, ugostiteljstvo i trgovinu ,,Galeb“, vlasnika ……………… (OIB: …………..), Baška, Jurandvor 63A, u iznosu od 17.650,00 eura. Navedena ponuda ocijenjena je kao valjana.

Slijedom svega navedenog, obveznik je o okolnosti da je ponudu dostavio poslovni subjekt u vlasništvu člana obitelji obavijestio članove Općinskog vijeća Općine Baška te građane putem objave na službenim internetskim stranicama Općine, te u predmetnom postupku nije poduzeo niti jednu radnju.

Povjerenstvo je utvrdilo da su obveznik Toni Juranić, općinski načelnik Općine Baška, i Općina Baška postupili sukladno uputama sadržanim u mišljenju Povjerenstva KLASA: 034-05/24-01/44, URBROJ: 711-02-01/03-2024-02 od 15. ožujka 2024. te da su upute provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Povjerenstvo upozorava da i kroz provedbu i nadzor nad poslovnim odnosom davanja dozvole na pomorskom dobru može eventualno doći do pogodovanja obrtu u vlasništvu brata obveznika Tonija Juranića te se stoga obveznik i tijekom trajanja tog poslovnog odnosa može naći u situaciji sukoba interesa ako bude na bilo koji način uključen u procese provedbe i nadzora. Povjerenstvo stoga upućuje obveznika da otkloni svako svoje sudjelovanje u predmetnim procesima, a nadležni odjeli Općine Baška trebaju obratiti posebnu pozornost na način izvršenja i redovito izvršavanje obveza iz poslovnog odnosa kako bi se izbjegle eventualne nepravilnosti te pogodovanja bilo koje vrste.

Naposljetku se napominje da je u djelokrugu Povjerenstva provedba ZSSI-a te da je u tom pogledu u nadležnosti Povjerenstva, pored ostalog, davanje mišljenja i donošenje odluka u cilju izbjegavanja sukoba interesa obveznika i osiguranja postupanja u skladu s tim Zakonom, pri čemu se ističe da postupanja obveznika i tijela javne vlasti prilikom nastanka poslovnih odnosa s poslovnim subjektima s kojima su vlasnički povezani članovi njihovih obitelji moraju biti usklađeni i s odredbama drugih zakona koji uređuju uvjete i postupak stupanja u navedene poslovne odnose, u konkretnom slučaju s odredbama zakona kojim se uređuje područje javne nabave za čiju provedbu Povjerenstvo nije nadležno.

Slijedom navedenog, donesena je odluka kao u izreci.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Toni Juranić, elektroničkom dostavom
2. Objava na internetskoj stranici Povjerenstva
3. Pismohrana